ภัยจากการทวงหนี้นอกระบบ
เมื่อ 2-3 วันที่ผ่านมามีข่าวใหญ่เกี่ยวกับเครือข่ายทุจริตของ พล.ต.ท.พงศ์พัฒน์ ฉายาพันธุ์ กับพวก มีแก๊งทวงหนี้ในเครือข่ายอ้างสถาบันเบื้องสูงกรรโชกทรัพย์ แต่แก๊งดังกล่าวเป็นตัวลูกหนี้ไปบีบเจ้าหนี้ เพื่อขอลดหนี้จาก 120 ล้าน เหลือ 20 ล้าน โดยตกลงค่าว่าจ้างในอัตราร้อยละ 10
4 ธ.ค. 2557

เมื่อ 2-3 วันที่ผ่านมามีข่าวใหญ่เกี่ยวกับเครือข่ายทุจริตของ พล.ต.ท.พงศ์พัฒน์ ฉายาพันธุ์ กับพวก มีแก๊งทวงหนี้ในเครือข่ายอ้างสถาบันเบื้องสูงกรรโชกทรัพย์ แต่แก๊งดังกล่าวเป็นตัวลูกหนี้ไปบีบเจ้าหนี้ เพื่อขอลดหนี้จาก 120 ล้าน เหลือ 20 ล้าน โดยตกลงค่าว่าจ้างในอัตราร้อยละ 10 
เรื่องนี้ก็เป็นเรื่องแปลกในวงการทวงหนี้ ผมเองเป็นนักทวงหนี้ เป็นวิทยากรฝึกอบรมนักทวงหนี้ของสถาบันการเงิน ไม่ค่อยได้ยินเรื่องลูกหนี้จ้างนักเลงมาบีบเจ้าหนี้ เคยแต่ได้ยินว่าเจ้าหนี้จ้างนักเลงหรือคนทวงหนี้แบบโหดๆ มาบี้ลูกหนี้ แสดงว่าในปัจจุบันมีวิธีการทวงหนี้กันแบบแปลกๆ มีทั้งเจ้าหนี้โหด ลูกหนี้โหด ยุคนี้โหดพอๆ กัน เร็วๆ นี้ กฎหมายทวงหนี้ก็จะออกมาใช้บังคับแล้ว เท่าที่ติดตามกฎหมายจะครอบคลุมการทวงหนี้นอกระบบทั้งหมดเลยนะครับ 
ผมเคยได้รับเชิญจากกรมคุ้มครองสิทธิและเสรีภาพ กระทรวงยุติธรรม ไปช่วยให้ความเห็นเกี่ยวกับเรื่องหนี้เรื่องการคุ้มครองสิทธิผู้ต้องหาหลายครั้งอยู่ครับ พบเห็นข้อมูลของกรมฯ ที่น่าสนใจมาก ในการรวบรวมความโหดเหี้ยมอำมหิตของเจ้าหนี้และคนทวงหนี้นอกระบบ โดยรวบรวมไว้อย่างน่าสนใจ จึงขออนุญาตนำมาเผยแพร่ต่อสาธารณะดังนี้ 
พฤติการณ์การทวงหนี้นอกระบบ (ที่ไม่ชอบด้วยกฎหมาย) 
เจ้าหนี้นอกระบบบางรายอาจใช้วิธีการต่างๆ ในการติดตามทวงหนี้เพื่อให้ลูกหนี้เกิดความอับอาย เสื่อมเสียชื่อเสียง เกิดความกลัว ข่มขู่ กรรโชก มีการประทุษร้ายต่อชีวิต ร่างกาย ทรัพย์สิน ซึ่งเป็นการกระทำที่ไม่ชอบด้วยกฎหมาย พฤติกรรมการทวงหนี้ที่ไม่ชอบด้วยกฎหมาย มีดังนี้ 
1.ใช้ผู้มีอิทธิพล กลุ่มหรือแก๊งอันธพาลนอกกฎหมาย หรือบุคคลที่ไม่มีที่อยู่เป็นหลักแหล่ง ใช้ชื่อเล่น ชื่อปลอม หรือผู้มีประวัติอาชญากรรม ติดตามทวงหนี้ กดดันให้ลูกหนี้หวาดกลัวจนไม่สามารถทำมาหากินได้ตามปกติ 
2.การทวงหนี้ในสาธารณะหรือต่อหน้าผู้อื่นในลักษณะประจาน หรือทวงกับบุคคลที่เกี่ยวข้องกับลูกหนี้ เช่น เพื่อนบ้าน เพื่อนร่วมงาน ญาติ ผู้บังคับบัญชา เป็นต้น 
3.การทวงหนี้ด้วยการข่มขู่ กรรโชก หรือใช้อาวุธ เช่น ยิงปืนขึ้นฟ้า ปาระเบิดหน้าบ้านเพื่อข่มขู่ให้เกิดความเกรงกลัว 
4.จ้างทีมงานทวงหนี้เป็นเยาวชนว่างงานไม่เรียนหนังสือ หรือเป็นบุคคลติดยาเสพติดใช้จักรยานยนต์หรือพาหนะอื่นติดตามก่อกวนให้เกิดความหวาดกลัว 
5.โทรศัพท์ทวงหนี้ในเวลาดึก เช้ามืด หรือโทรทั้งวัน ใช้ถ้อยคำหยาบคาย คุกคาม ด่าทอ 
6.เจ้าหนี้นอกระบบที่พฤติการณ์เป็นองค์กรอาชญากรรม ในการติดตามทวงหนี้กับลูกหนี้จะแสดงอำนาจด้วยการข่มขู่หวังผลให้ลูกหนี้รายอื่นหวาดกลัว มีการใช้กำลังประทุษร้ายลูกหนี้ หรือผู้เกี่ยวข้องที่ไม่ยอมชำระหนี้ เช่า ฆ่า ทรมาน ทำร้ายร่างกาย เพื่อข่มขู่ให้ลูกหนี้อื่นเกิดความหวาดกลัว 
7.บังคับชำระหนี้ที่ขัดต่อความสงบเรียบร้อยและ ศีลธรรมอันดี เช่น บังคับให้ลูกหนี้หรือบุคคลในครอบครัวร่วมหลับนอน หรือให้ลูกหนี้ชดใช้หนี้ด้วยอวัยวะแทน เช่น ให้ลูกหนี้สละไตเปลี่ยนถ่ายทางการแพทย์ให้ผู้ป่วยฝ่ายเจ้าหนี้แทนการชำระหนี้ หรือบังคับให้กระทำผิดกฎหมาย เช่น ค้ายาเสพติด หรือไปประกอบอาชญากรรมอื่น 
8.แอบอ้างทหารหรือตำรวจหรือเจ้าหน้าที่ของรัฐ ตลอดจนแต่งกายเลียนแบบเป็นเจ้าหน้าที่ของรัฐ เช่น แต่งชุดทหาร ตำรวจ หรือบางครั้งใช้จ้างวานเจ้าหน้าที่รัฐ (พวกประพฤตินอกรีต) ติดตามทวงหนี้ 
9.ประจานให้ลูกหนี้เสื่อมเสียชื่อเสียงด้วยการเปิดเผยความลับ หรือขู่จะนำเรื่องส่วนตัวมาเปิดเผยต่อสาธารณชน เพื่อสร้างความอับอายให้กับลูกหนี้ 
10.หลอกลวงลูกหนี้โดยอ้างข้อความอันเป็นเท็จ หรือแอบอ้างว่าเป็นเจ้าหน้าที่ของรัฐหรือบุคคลในกระบวนการยุติธรรม ตลอดจนจัดทำเอกสารเท็จ ปลอมแปลงเอกสาร เช่น หมายศาล หมายจับ คำฟ้อง คำพิพากษา หมายบังคับคดี หรือสัญญากู้ปลอมใช้ในการติดตามทวงหนี้เพื่อให้ลูกหนี้หลงเชื่อและหวาดกลัว 
11.เจ้าหนี้หลอกลวงให้ลูกหนี้ทำสัญญาลงวันที่ย้อนหลังไปทำสัญญาประนีประนอมยอมในศาลจนศาลพิพากษาตามยอม เจ้าหนี้จึงมอบเงินกู้ให้ลูกหนี้น้อยกว่าที่ระบุไว้ในคำพิพากษาเมื่อลูกหนี้ไม่ชำระหนี้ เจ้าหนี้ก็จะนำคำพิพากษามาบังคับคดีลูกหนี้และผู้ค้ำประกัน เป็นเหตุให้ลูกหนี้ถูกบังคับคดีหรือยึดอายัดทรัพย์สิน 
12.การดำเนินคดีกับเจ้าหนี้นอกระบบกระทำได้ยาก เพราะขาดหลักฐานในการพิสูจน์ความผิด เนื่องจากมีพฤติกรรมปกปิด อำพราง วางแผนเอารัดเอาเปรียบ มีการจัดการหลักฐานไว้ฟ้องร้องดำเนินคดีกับลูกหนี้ ตลอดจนใช้ จ้างวาน ให้ผู้อื่นกระทำผิด รวมทั้งลูกหนี้จะหวาดกลัวไม่กล้าแจ้งความร้องทุกข์ 
13.เมื่อมีการแจ้งความร้องทุกข์ ตำรวจและ เจ้าหน้าที่ดำเนินการ บางกรณีเมื่อเห็นข้อมูลหลักฐานที่เจ้าหน้าที่นำมาแสดง จะรีบเชื่อว่าเจ้าหนี้เป็นฝ่ายถูก จึงไม่ให้การช่วยเหลือหรือไม่เห็นในทุกข์ร้อนของลูกหนี้ เป็นการสร้างความเดือดร้อนและความไม่เป็นธรรมให้ลูกหนี้เพิ่มยิ่งขึ้น 
สุดท้ายนี้ หวังว่าเจ้าหนี้อย่าได้โหดเหี้ยมมากนะครับ เพราะเดี๋ยวนี้มีการอุ้มเจ้าหนี้ให้ลดหนี้แล้วนะครับ ทางที่ดีลดหนี้ให้ลูกหนี้ อย่าเอาเปรียบกันเกินไปจนต้องอุ้มเพื่อลดหนี้นะครับ